8 slim wenke met ysbakkies - Goeie Huishouding
8 slim wenke met ysbakkies
Jou vrieskas is amptelik jou nuttigste kombuishulpmiddel DEUR ERIN PHRANER
Kitskoekies Bevrore koekiedeegblokkies is fantasties om byderhand te hê vir ’n vinnige happie. Rol gekoopte of tuisgemaakte deeg in balletjies en druk dit in ’n ysbakkie. Wanneer jy lus is vir iets soets, haal dit uit en bak volgens die resep of deeg se verpakking (plus ’n ekstra minuut of twee).
Maak sjokolade-aarbeie sonder om te mors Om aarbeie te doop as jy ’n klomp mense het, vat tyd – en kan morsig wees. Stroomlyn die proses deur ysbakkies se blokkies halfpad tot twee derdes vol gesmelte donkersjokolade te maak. Druk die aarbeie dan liggies in die sjokolade en vries vir ’n uur of tot geset.
Gee jou smoothies woema Gewone ysblokkies kan ’n vars smoothie afwater. Gebruik liewer vars bloubessies wat jy in ’n voedselverwerker fynmaak. Skep dit dan in ysblokkiehouers en vries dit vir minstens twee uur of tot geset. Gebruik dit in plaas van ys vir ekstra geur en vitamiene!
Vars eiers Dit is die maklikste manier om vars eiers te bêre: Klop die witte en gele liggies saam en verdeel dit dan tussen die blokkies in die ysbakkie. Probeer om by een of twee blokkies per eier te hou sodat jy later presies sal weet hoeveel om in resepte te gebruik. (En skryf dit neer sodat jy nie vergeet nie.) Bonuswenk: As jy ’n resep maak waarvoor jy net eiergele nodig het, kan jy die oorskiet-eierwitte vir tot ’n jaar vries. Ontvries dit oornag in die yskas voordat jy dit gebruik.
Mmm … melk Vries ongegeurde laevetmelk in ysbakkies en, as jy wil, meng dit met geurmiddels (soos die saadjies van ’n vanieljepeul, amandelekstrak of kaneel) voordat jy dit vries. Gooi die blokkies soggens in jou yskoffie. Soos dit smelt, verleen dit die perfekte koffie-melk-ratio sonder dat dit jou drankie afwater.
Vars uitgedruk Dit voel of dit vir altyd vat om lemmetjies en suurlemoene se sap uit te druk, veral wanneer vriende oorkom vir margaritas en jy in die kombuis moet sukkel! Hier’s die oplossing: Druk die sap van ’n hele sak vol sitrusvrugte uit en vries dit in ysbakkies om later vir skemerkelkies (of in kos) tegebruik. Laat die sap by kamertemperatuur ontvries of gooi dit in ’n herseëlbare plastieksak en doop dit in ’n bak warm water om dit vinnig te ontvries.
Porsiebeheer Dis maklik om dit met grondboontjiebotter te oordoen. Vir maklike porsiebeheer, vul ’n ysbakkie se blokkies met 1e tot 2e grondboontjiebotter per blokkie en vries dit vir minstens ’n uur tot ferm (en vir tot ’n jaar). Pak later ’n blokkie in ’n lugdigte houer of herseëlbare plastieksakkie met wortel- en selderystokkies of volkoring-kraakbeskuitjies. Dis ’n maklike happie om in te pak.
Smaaklike water Vries klapperwater in ysbakkies. Gooi die blokkies in jou gunsteling-waterbottel en vat dit saam gim of strand toe – en kry die heerlike, natuurlike kombinasie van voedingstowwe soos kalium en natrium in.
Hierdie artikel is oorspronklik op Goodhousekeeping.com gepubliseer.
Briljante gebruike vir silikajelsakkies
En nie een daarvan is om jou bril te beskerm nie